《题齐息轩宗伯云起石谱用东坡石鼓歌韵》
清代·阮葵生

三月既望日在丑，入山独访杜陵叟。执经愿逐彭戴游，登门忽作籍湜走。

贱子半生俗生骨，先生一见笑开口。相将促膝话后前，细数离悰自别后。

手出珣玗累有千，目眯点画忘其九。或如支离五粒松，或如臃肿十围柳。

宛委或如夏后碑，破碎或如亚父斗。自谓青山云荡胸，不羡黄金印系肘。

抉拾如从沙拣金，搜剔如妨苗乱莠。苔花千载绣山灵，松岭三年契石友。

小技宁夸虫蚀书，壮夫耻效虎初孛殳。几疑入水呈龙龟，不须破壁搜蝌蚪。

天铲龂龂属巨灵，怪事咄咄惊耆耇。先生生本具慧眼，往往云砂随指嗾。

每逢出岫垂车轮，便教蜡屐携尊卣。凝眸高瞩向烟霄，回睨旁观尽朦瞍。

乍看千叶散芙蓉，倏飘一发悬岣嵝。寻踪直上峰顶高，凿险终镵石皮厚。

金翘破处露累累，鸿宝携来读某某。兹事从来想绝无，闻言那不惊顿有。

传观一似鱼得珠，狂喜争同囚脱杻。世上儿曹尽叶龙，近今书手同瓦狗。

真儒居处亦精灵，天文隐现信非偶。新语传闻十二州，好诗裒集三千首。

南宫之袖不胜藏，青田之根急须掊。会向严陵去趣书，莫教豪客来争取。

才劣谁怜觅句难，诗成莫涤多生垢。摩挲空作三宿恋，惆怅难为期月守。

稽留山阁知缘深，坐对春风惭学朽。何时负笈归天台，日餐云母杖灵寿。

作者简介：（1727—1789）江苏山阳人，字宝诚，号吾山。乾隆进士。寻擢通政司参议，官至刑部右侍郎。治狱以明察平允见称于时。有《茶余客话》及《七录斋集》等。